Turkse GP afgelas weens beperkings | Netwerk24
Turkse GP afgelas weens beperkings
'n Grand Prix op Istanbul Park in Turkye is Formule Een nie vanjaar beskore nie. Foto: Getty Images
Sewe van die F1-spanne is in Brittanje gesetel en almal wat van lande op die rooi lys terugkeer, moet vir tien dae in afsondering wees in 'n hotel wat die regering goedkeur.
Die wedren wat in Istanbul sou plaasvind, is vervang deur 'n tweede een in Oostenryk. Om alles mooi te kan inpas, sal die Franse Grand Prix op 20 Junie plaasvind – 'n week vroeër as wat oorspronklik beplan is. Daarna volg twee wedrenne in Oostenryk se Red Bull Ring op 27 Junie en 4 Julie.
Die kansellasie van die Turkse Grand Prix volg net 16 dae nadat besluit is om een in die land te hou. Dit was veronderstel om die Kanadese Grand Prix te vervang. Dié wedren is geskrap oor die Kanadese regering se bepaling dat almal in die F1-siklus vir twee weke in afsondering moet wees.
"Ons het almal uitgesien na die Turkse wedren, maar die reisbeperkinge sou beteken dat ons nie in Junie daar kan wees nie," sê Stefano Domenicali, F1 se grootbaas. – TeamTalk